L'alcalde de Lleida argumenta que l'eficàcia de traslladar les obres a l'Aragó, des del punt de vista de la seva conservació, seria "similar" a la de mantenir-les al Museu de Lleida que, com a entitat pública, té "les mateixes restriccions i obligacions" que la d'una institució similar a l'Aragó. I en aquest sentit afegeix que l'Execució Cautelar "no aportaria avantatges" de protecció fins al moment que hi hagi sentència ferma del Tribunal Suprem, "on es recorrerà en cassació com ja s'ha comunicat a l'Audiència Provincial d'Osca".



"Entraran a sac al magatzem?", alerta el conservador del Museu de Lleida



El conservador del Museu de Lleida, Albert Velasco, ha alertat a través de Twitter que la Guàrdia Civil no sap on són les peces de Sixena que s'han de retirar. Velasco ha escrit: "És inaudit que un jutge autoritzi un cos policial a entrar a un museu, on hi ha milers de peces, a recollir unes peces que no saben ni on són. Les set que estan exposades tothom sap on estan, però què passa amb la resta? Entraran a sac al magatzem?", es pregunta. El conservador també afirma que és "rotundament fals" que no hagin volgut col·laborar amb la justícia.

El jutge, doncs, tira endavant amb l'ordre de retirada de les obres d'art abans de resoldre el recurs interposat pel Departament de Cultura, ara en mans del Ministeri homòleg en virtut de l'aplicació de l'article 155 , que demanava aturar la mesura. La resolució es pot produir a posteriori.A l'escrit, el magistrat afirma que dicta aquesta providència després que la Guàrdia Civil no hagi aconseguit contactar amb els responsables del Museu, i que aquests hagin ofert una col·laboració "nul·la fins al moment" amb els agents perquè aquests puguin implementar un dispositiu de seguretat i transport.Per aquest motiu, disposa autoritzar els agents de la Guàrdia Civil l'accés al recinte, instal·lacions i dependències del Museu de Lleida des de la mitjanit del dilluns 11 de desembre, "per a la qual cosa podran fins i tot utilitzar la força si no se'ls obrissin de forma voluntària els accessos a les instal·lacions o a les dependències o estances interiors o qualsevol lloc on hi hagi els béns objectes d'aquest procediment d'execució provisional".També alerta que qui s'oposi a aquesta acció podrà ser acusat dels delictes de desobediència a l'autoritat i de delictes contra l'Administració de Justícia. La providència judicial es pot recórrer en un termini màxim de cinc dies.Cal recordar que el Govern, intervingut pel 155, ha presentat un recurs de reposició a la providència que va emetre dilluns passat el titular de jutjat d'instrucció número 1 d'Osca on fixava com a data límit el proper 11 de desembre per traslladar a l'Aragó les 44 peces d'art. A banda, Àngel Ros, en tant que responsable del Patronat del Consorci del Museu de Lleida, ha presentat també un recurs de súplica, en aquest cas a l'Audiència Provincial d'Osca, perquè s'aturi el trasllat.